**Balatonföldvár Város Önkormányzata Képviselő-testületének**

**1/2024. (II. 23.) önkormányzati rendelete**

**Balatonföldvár Város Önkormányzata 2024. évi költségvetéséről**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörébe eljárva a következőket rendeli el:

**1. §**

A rendelet hatálya a képviselő-testületre annak szerveire (polgármester, bizottságok, közös önkormányzati hivatal) terjed ki.

**2. §**

(1) A költségvetési szervként működő intézmények külön-külön alkotnak egy-egy címet az alábbiak szerint: Balatonföldvári Közös Önkormányzati Hivatal.

(2) Az önkormányzat költségvetésében szereplő nem intézményi kiadások és bevételek e rendelet 4. melléklete szerint külön-külön címet alkotnak.

**3. §**

(1) A képviselő-testület az önkormányzat 2024. évi költségvetését, egyenlegét

*a)* 1 519 804 ezer Ft tárgyévi költségvetési bevétellel,

*b)* 3 393 644 ezer Ft tárgyévi költségvetési kiadással,

*c)* - 1 873 840 ezer Ft tárgyévi költségvetési egyenleggel,

*d)* 105 385 ezer Ft finanszírozási kiadással,

*e)* 1 979 225 ezer Ft finanszírozási bevétellel állapítja meg, amelyből

*ea)* belső forrásból 708 152 ezer Ft a működési maradvány igénybevétele, 921 073 ezer Ft a felhalmozási maradvány igénybevétele

*eb)* külső forrásból 350 000 ezer Ft a hitelfelvétel.

(2) Működési célú egyenlegét az alábbiak szerint állapítja meg:

*a)* a működési költségvetési bevételeit 1 369 469 ezer Ft-ban

*b)* a működési költségvetési kiadásait 1 736 677 ezer Ft-ban ebből

*ba)* a személyi juttatások kiadásait 277 035 ezer Ft-ban

*bb)* a munkaadókat terhelő járulékokat 35 306 ezer Ft-ban

*bc)* a dologi kiadásokat 686 565 ezer Ft-ban

*bd)* az ellátottak pénzbeli juttatásait 11 500 ezer Ft-ban

*be)* az egyéb működési célú kiadásokat 726 271 ezer Ft-ban, ebből a működési célú pénzeszközátadásokat 588 928 ezer Ft-ban, a működési célú általános tartalékot 120 000 ezer Ft-ban

*c)* a működési költségvetési egyenlegét - 367 208 ezer Ft összegben állapítja meg.

(3) Felhalmozási célú egyenlegét az alábbiak szerint állapítja meg:

*a)* a felhalmozási költségvetési bevételeit 150 335 ezer Ft-ban

*b)* a felhalmozási költségvetési kiadásait 1 656 967 ezer Ft-ban ebből

*ba)* a beruházások összegét 225 350 ezer Ft-ban

*bb)* a felújítások összegét 821 982 ezer Ft-ban

*bc)* az egyéb felhalmozási célú kiadások összegét 609 635 ezer Ft-ban, ebből a felhalmozási célú tartalékot 609 635 ezer Ft-ban

*c)* a felhalmozási költségvetési egyenlegét - 1 506 632 ezer Ft összegben állapítja meg.

(4) Finanszírozási célú bevételeit és kiadásait az alábbiak szerint állapítja meg:

*a)* a finanszírozási célú műveletek bevételét 1 979 225 ezer Ft-ban ebből

*aa)* a működést szolgáló finanszírozási célú műveletek bevételét 708 152 ezer Ft-ban

*ab)* a felhalmozást szolgáló finanszírozási célú műveletek bevételét 1 271 073 ezer Ft-ban

*b)* a finanszírozási célú műveletek kiadását 105 385 ezer Ft-ban ebből

*ba)* a működést szolgáló finanszírozási célú műveletek kiadását 19 597 ezer Ft-ban

*bb)* a felhalmozást szolgáló finanszírozási célú műveletek kiadását 85 788 ezer Ft-ban

*c)* a finanszírozási célú műveletek egyenlegét 1 873 840 ezer Ft-ban állapítja meg.

**4. §**

(1) A képviselő-testület az önkormányzat összevont költségvetési mérlegét az 1. melléklet szerint hagyja jóvá.

(2) A képviselő-testület az (1) bekezdésben megállapított tárgyévi működési bevételeket és kiadásokat összesítve a 2. melléklet szerint, a felhalmozási bevételeket és kiadásokat a 3. melléklet szerint jóváhagyja.

(3) A képviselő-testület a működési célú pénzeszközátadásokat, működési támogatásokat, közvetett támogatásokat a 4. melléklet szerint hagyja jóvá.

(4) A képviselő-testület az önkormányzat és költségvetési szervei bevételeit kiemelt előirányzatonként, ill. az államháztartásról szóló 2011. évi CXCV. törvény (a továbbiakban: Áht.) 23. § (2) bekezdés a) pontja szerinti feladatonkénti bontásban (kötelező önkormányzati feladatok, önként vállalt önkormányzati feladatok, államigazgatási feladatok) az 5. melléklet szerint hagyja jóvá.

(5) A képviselő-testület az önkormányzat és költségvetési szervei kiadásait kiemelt előirányzatonként, ill. az Áht. 23. § (2) bekezdés a) pontja szerinti feladatonkénti bontásban (kötelező önkormányzati feladatok, önként vállalt önkormányzati feladatok, államigazgatási feladatok) a 6. melléklet szerint hagyja jóvá.

(6) A képviselő-testület az önkormányzat és költségvetési szervei engedélyezett létszámát, illetve a közfoglalkoztatottak létszámát e rendelet 6. melléklete szerint hagyja jóvá.

(7) A képviselő-testület az önkormányzat intézményi szintű összesített bevételeit, kiadásait intézményenként, intézményfinanszírozás szerint a 7. melléklet szerint hagyja jóvá.

(8) A képviselő-testület a 6. melléklet szerinti kiadásoknak az önkormányzat, ill. a költségvetési szervek közötti, kormányzati funkciók szerinti megoszlását a 8. melléklet és 9. melléklet szerint hagyja jóvá.

(9) A képviselő-testület az európai uniós forrásból finanszírozott támogatással megvalósuló programok, projektek kiadásait, valamint a helyi önkormányzat ilyen projektekhez történő hozzájárulásait e rendelet 13. melléklete szerint hagyja jóvá.

(10) A képviselő-testület az Áht. 102. § (3) bekezdése alapján a bevételek és kiadások mérlegszerű kimutatását, a vonatkozó év tervadatait, az előző év várható, és az azt megelőző év tényadatait e rendelet 14. melléklete szerint hagyja jóvá.

**5. §**

A képviselő-testület a bevételek és kiadások közötti egyensúly folyamatos biztosítása érdekében folyószámla hitel-keret igénylését hagyja jóvá, mely a pénzintézettel történt egyeztetést követően képviselő-testületi döntést igényel.

**6. §**

(1) A gazdálkodás során az év közben létrejött bevételi többletet a képviselő-testület pénzintézeti lekötés útján hasznosíthatja.

(2) A költségvetési szervek a jóváhagyott előirányzataikon felül keletkezett többletbevételt a képviselő-testület jóváhagyásával használhatják fel.

**7. §**

(1) A képviselő-testület az önkormányzat általános tartalék és céltartalék részletezését e rendelet 15. melléklete szerint hagyja jóvá.

(2) A céltartalék felhasználásáról a képviselő-testület az erre vonatkozó igény felmerülésekor egyedi határozatban dönt.

(3) A polgármester e rendeletben foglaltak szerint 3 000 ezer Ft értékhatárig, költségvetési évben összesen az általános tartalék mértékéig jogosult dönteni a forrásfelhasználásról, döntéséről évente tájékoztatja a képviselő-testületet.

**8. §**

(1) A képviselő-testület a többéves kihatással járó feladatok előirányzatait e rendelet 10. melléklete szerint fogadja el azzal, hogy a későbbi évek előirányzatait véglegesen az adott évi költségvetés elfogadásakor állapítja meg.

(2) A képviselő-testület a Magyarország gazdasági stabilitásáról tv. alapján kiadott jogszabályban meghatározottak szerinti saját bevételeinek, valamint a Magyarország gazdasági stabilitásáról tv. szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét a 10. melléklet szerint állapítja meg.

**9. §**

(1) A képviselő-testület a 2024. évi költségvetés bevételi és kiadási előirányzatainak felhasználási ütemtervét havi bontásban a 11. melléklet szerint hagyja jóvá.

(2) A képviselő-testület a 2024. évi (tárgyévi), valamint a tárgyévet követő 3 év várható bevételi-kiadási előirányzatait a 12. melléklet szerint hagyja jóvá.

**10. §**

A képviselő-testület az önkormányzat által adott közvetett támogatások összegét a 4. melléklet szerint hagyja jóvá.

**11. §**

(1) A költségvetési szerv éves költségvetésének végrehajtásáért, a gazdálkodás jogszerűségéért, a takarékosság érvényesítéséért, a bevételek növeléséért az alapfeladatok sérelme nélkül a költségvetési szerv vezetője a felelős.

(2) A költségvetési szerv éves költségvetését a megállapított önkormányzati támogatás és saját bevételei terhére úgy köteles megtervezni, hogy abból biztosított legyen az éves gazdálkodás, illetve kötelezően ellátandó feladatait maradéktalanul teljesíteni tudja.

(3) A költségvetési szervnél tervezett bevételek elmaradása nem vonja automatikusan maga után a költségvetési támogatás növekedését. A kiadási előirányzatok – amennyiben a tervezett bevételek nem folynak be – nem teljesíthetők.

(4) A költségvetési szerv számadási kötelezettséggel tartozik a részére juttatott céljellegű támogatás rendeltetésszerű felhasználására vonatkozóan.

(5) A költségvetési szerv kizárólag a képviselő-testület előzetes jóváhagyásával nyújthat be szakmai pályázatokat abban az esetben, ha a pályázattal megvalósuló feladat ellátása költségvetési többlettámogatást igényel.

(6) Az önkormányzat költségvetési szerve éven túli fejlesztési kötelezettséget csak a képviselő-testület jóváhagyásával vállalhat.

**12. §**

A helyi önkormányzat gazdálkodásának végrehajtó szerve a költségvetési szervként működő Közös Önkormányzati Hivatal.

**13. §**

(1) Ha a helyi önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, e tényről a polgármester a képviselő-testületet tájékoztatja.

(2) A képviselő-testület a (1) bekezdés alapján - az első negyedév kivételével – negyedévenként, döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét. Ha év közben az Országgyűlés – a helyi önkormányzatot érintő módon – a meghatározott hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

**14. §**

(1) Az önkormányzat költségvetési rendeletében megjelenő bevételek és kiadások módosításáról, a kiadási és bevételi előirányzatok közötti átcsoportosításról a (2)–(6) bekezdésekben foglalt kivétellel a képviselő-testület dönt.

(2) A költségvetési szerv a költségvetésben jóváhagyott kiadási és bevételi előirányzatát saját hatáskörben módosíthatja, a kiadási előirányzatokon belül átcsoportosítást hajthat végre a (3) – (6) bekezdésben foglalt szabályok betartása mellett.

(3) Az átcsoportosítás nem irányulhat a személyi juttatások előirányzatának növelésére kivéve az államháztartásról szóló törvény végrehajtásáról rendelkező 368/2011. (XII. 31.) Korm. rendeletben foglalt eseteket.

(4) A költségvetési szerv a gazdálkodási év során elért többletbevételét 500 ezer Ft értékhatárig saját hatáskörben felhasználhatja.

(5) Az értékhatárt meghaladó többletbevételek felhasználásról - a költségvetési szerv vezetője által benyújtott kérelem alapján a képviselő-testület dönt.

(6) A költségvetési szerv a saját hatáskörben végrehajtott előirányzat-módosításokat, valamint a többletbevételek felhasználásához kapcsolódó módosításokat köteles az irányító szervnek beterjeszteni, melyről a polgármester a képviselő-testületet 30 napon belül tájékoztatja.

**15. §**

(1) A költségvetési szerv által jutalmazásra tervezett előirányzat (prémium címén teljesítményösztönzésre, személyi ösztönzésre) az eredeti rendszeres személyi juttatások előirányzatának 12 %-a.

(2) A képviselő-testület a 3/2013. (III.29.) önkormányzati rendelet 2. §-ában meghatározott illetménykiegészítést a közszolgálati tisztviselőkről szóló 2011. évi CXCIX. törvény 234. § (3)-(4) bekezdése alapján 2024. évben biztosítja.

(3) A költségvetési szerv vezetője önálló létszám- és bérgazdálkodási jogkörében eljárva a költségvetési szerv részére engedélyezett létszám-keretet a tényleges foglalkoztatás során köteles betartani.

(4) Az egyes foglalkoztatási formákra (teljes munkaidős, részmunkaidős, valamint a megbízási, tiszteletdíjas foglalkoztatás) álláshelyenként, illetve összességében az elemi költségvetésben tervezett, illetve év közben a képviselő-testület által módosított személyi juttatás előirányzatot nem lépheti túl.

(5) A költségvetési szerv csak abban az esetben fordulhat a fenntartóhoz személyi juttatási pótelőirányzat kérelemmel, ha előirányzata, illetve maradványa nem biztosítja törvényben előírt kötelezettségei teljesítését.

**16. §**

(1) Ha a helyi önkormányzat által irányított költségvetési szerv harminc napon túli elismert tartozásállományának mértéke eléri az éves eredeti kiadási előirányzatának 10%-át vagy a húszmillió forintot, és e tartozását egy hónapon belül nem tudja harminc nap alá szorítani, a képviselő-testület a költségvetési szervhez – az Áht. 71. § (2) és (3) bekezdésben foglalt hatáskörrel rendelkező önkormányzati biztost jelöl ki.

(2) Az önkormányzati biztos kirendelését az (1) bekezdésben meghatározott mértékű elismert tartozásállomány elérése esetén a képviselő-testületnél a polgármester kezdeményezi.

(3) Ha a polgármester a kötelezettségének nem tesz eleget, a biztos kirendelését indítványozhatja

*a)* az önkormányzat képviselő-testületének pénzügyi és gazdasági bizottsága,

*b)* a helyi önkormányzat jegyzője a polgármesteren keresztül,

*c)* a helyi önkormányzat képviselő-testülete által megbízott könyvvizsgáló,

*d)* a költségvetési szerv vezetője.

(4) Az önkormányzati biztost a jelölhető személyek, illetve szervezetek közül a képviselő-testület döntése alapján a polgármester bízza meg, és ennek tényét a helyben szokásos módon teszi közzé.

**17. §**

A képviselő-testület a polgármesternek e rendelet elfogadásáig az átmeneti időszakban tett intézkedéseiről (bevételek beszedése, az előző évi kiadási előirányzatokon belül a kiadások arányos teljesítése) szóló beszámolóját elfogadja. Az átmeneti időszakban beszedett bevételek és teljesített kiadások e rendeletbe beépítésre kerültek.

**18. §**

Ez a rendelet a kihirdetését követő napon lép hatályba.

Balatonföldvár, 2024. február 22.

 **Holovits György Huba Dr. Törőcsik Gabriella**

 **polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2024. február 23. napján.

 **Dr. Törőcsik Gabriella**

 **jegyző**